b'\n_START_ARTICLE_\nAnnie Russell Maunder\n_START_SECTION_\nFormaci\xc3\xb3\n_START_PARAGRAPH_\nAnnie va cursar la secund\xc3\xa0ria al Ladies Collegiate School de\xc2\xa0Belfast, escola que l\'any 1887 es convertiria en el Victoria\xc2\xa0College.\xc2\xa0En aquest per\xc3\xadode va guanyar diversos premis i beques d\'estudi. L\'any 1889 es va graduar en matem\xc3\xa0tiques a la Universitat de Cambridge (Girton College). Tot i aix\xc3\xad, no va rebre el t\xc3\xadtol de graduaci\xc3\xb3, ja que a Anglaterra en aquella \xc3\xa8poca les dones no tenien reconegudes les titulacions universit\xc3\xa0ries.\n_START_SECTION_\nRecerca astron\xc3\xb2mica\n_START_PARAGRAPH_\nL\'any\xc2\xa01891 Annie va acceptar una feina en el\xc2\xa0departament solar del Royal Greenwich\xc2\xa0Observatory a canvi d\'un salari de 4 lliures mensuals.\xc2\xa0Aquest departament va ser creat l\'any 1873\xc2\xa0amb l\'objectiu de fotografiar el sol.\xc2\xa0Annie va ser batejada amb el malnom de Lady Computer, un \xc3\xa0lies despectiu que en l\'\xc3\xa0mbit cient\xc3\xadfic de l\'\xc3\xa8poca es reservava per als adolescents i per a les dones sense formaci\xc3\xb3 universit\xc3\xa0ria._NEWLINE_En aquesta \xc3\xa8poca Annie va comen\xc3\xa7ar a col\xc2\xb7laborar amb l\'astr\xc3\xb2nom angl\xc3\xa8s\xc2\xa0Edward Walter Maunder,\xc2\xa0amb qui va passar molt de temps fotografiant el sol.\xc2\xa0El 1884, un m\xc3\xa0xim d\'activitat solar va originar un gran nombre de taques solars i ambd\xc3\xb3s varen tenir l\'oportunitat d\'imprimir, desenvolupar i analitzar un gran nombre de plaques fotogr\xc3\xa0fiques.\n_START_SECTION_\nEl matrimoni Maunder\n_START_PARAGRAPH_\nEl 28 de desembre de 1895 Annie i Edward es van casar. D\'aquesta manera, Annie de Scott Dill Russell es va convertir en la senyora Annie Russell Maunder. Annie i Edward no van tenir fills, tot i que Edward en tenia cinc fruit d\'un matrimoni anterior. _NEWLINE_En casar-se, Annie va haver de renunciar a la feina en el Royal Greenwich\xc2\xa0Observatory a causa de les restriccions imposades a les dones casades que treballaven en el servei p\xc3\xbablic.\xc2\xa0No obstant aix\xc3\xb2, els dos membres de la parella Maunder van continuar col\xc2\xb7laborant.\n_START_SECTION_\nFites assolides\n_START_PARAGRAPH_\nEl matrimoni Maunder va organitzar moltes expedicions per observar eclipsis solars. El 1897 Annie va rebre una subvenci\xc3\xb3 del Girton College gr\xc3\xa0cies a la qual va poder adquirir una c\xc3\xa0mera d\'enfocament curt, amb una lent d\'1,5 polzades, que ella va comen\xc3\xa7ar a portar a les expedicions.\xc2\xa0Aquesta c\xc3\xa0mera es va emprar per a fotografiar la corona solar exterior del sol des de l\'\xc3\x8dndia en un eclipsi de l\'any 1898. Annie va ser considerada una experta en la fotografia d\'eclipsis._NEWLINE_Una de les seves aportacions m\xc3\xa9s conegudes va ser mostrar la correlaci\xc3\xb3 directa entre el nombre de taques solars, el geomagnetisme i el clima de la Terra. \xc2\xa0 _NEWLINE_Junt amb el seu marit Edward varen identificar un per\xc3\xadode entre 1645 i 1715 durant el qual les taques solars gaireb\xc3\xa9 van desapar\xc3\xa8ixer. Avui en dia aquest per\xc3\xadode es coneix com el m\xc3\xadnim de Maunder. A m\xc3\xa9s, tamb\xc3\xa9 varen relacionar aquest per\xc3\xadode amb l\'anomenada Petita Edat de Gel.\xc2\xa0 \xc2\xa0 \xc2\xa0\n_START_SECTION_\nTreball posterior\n_START_PARAGRAPH_\nEl 1892, va ser cofundadora de la British Astronomical Association i durant molts anys va ser directora de la revista de la BAA. _NEWLINE_El\xc2\xa01908, Annie va escriure un llibre,\xc2\xa0El\xc2\xa0cel i la seva\xc2\xa0hist\xc3\xb2ria, en col\xc2\xb7laboraci\xc3\xb3 amb el seu marit, per\xc3\xb2 el llibre va ser publicat sota el nom d\'Edward Maunder com a autor principal.\xc2\xa0El llibre cont\xc3\xa9 fotografies fetes per Annie del Sol i de la\xc2\xa0Via\xc2\xa0L\xc3\xa0ctia._NEWLINE_Annie va tornar al Royal Greenwich\xc2\xa0Observatory com a volunt\xc3\xa0ria durant\xc2\xa0la Primera Guerra\xc2\xa0mundial i hi treball\xc3\xa0 des de 1915 fins a 1920. Moltes de les seves observacions van ser publicades en revistes populars sota el nom del seu marit abans que no fossin reconeguts definitivament els seus m\xc3\xa8rits._NEWLINE_Un altre centre d\'inter\xc3\xa9s del seu treball va ser l\'origen de les constel\xc2\xb7lacions. El seu \xc3\xbaltim paper (1936) era una revisi\xc3\xb3 de la data estimada en qu\xc3\xa8 se situava l\'origen de les constel\xc2\xb7lacions i que Annie va resituar en el  2900 aC.\n_START_SECTION_\nReconeixement\n_START_PARAGRAPH_\nEl\xc2\xa01916, es va convertir en la primera dona elegida membre de la\xc2\xa0Royal Astronomical Society\xc2\xa0de Londres, vint anys despr\xc3\xa9s d\'haver estat proposada com a tal el\xc2\xa01896._NEWLINE_La\xc2\xa0Uni\xc3\xb3 Astron\xc3\xb2mica Internacional\xc2\xa0va batejar un cr\xc3\xa0ter de la Lluna\xc2\xa0i un altre a Mart amb el nom de Maunder._NEWLINE_La historiadora Marilyn Bailey Ogilvie en un dels seus articles dedicat a les dones brit\xc3\xa0niques astr\xc3\xb2nomes de finals del segle XIX i principis del XX, i centrat en la figura d\'Annie Russell Maunder, proposa per a la pr\xc3\xa0ctica cient\xc3\xadfica de totes aquelles dones la categoria d\'amateur per obligaci\xc3\xb3, ja que a difer\xc3\xa8ncia dels seus companys homes no van poder triar l\'astronomia com a professi\xc3\xb3. Algunes d\'aquelles dones es van professionalitzar quan van tenir-ne l\'oportunitat, per\xc3\xb2 una majoria d\'elles, en ser excloses de la ci\xc3\xa8ncia professional, van emprar el seu talent per a promoure la import\xc3\xa0ncia de la ci\xc3\xa8ncia amateur.\n_START_SECTION_\nNotes\n_START_PARAGRAPH_\nI. \xc2\xa0 El malnom computer pretenia ubicar la persona anomenada d\'aquesta manera en el lloc m\xc3\xa9s baix de la jerarquia cient\xc3\xadfica. A m\xc3\xa9s, se suposava que els anomenats "computers" eren els i les que feien els treballs m\xc3\xa9s tediosos en els laboratoris i aquells i aquelles que rebien les pitjors pagues._NEWLINE_II. \xc2\xa0 La seva primera esposa, Edith Hannah Bustin (1852-1888), va morir de tuberculosi'